நரேந்திர மோடி குஜராத் வளர்ச்சிக்கான மாதிரி நாடு முழுவதற்குமான முன்னுதாரணம் என்று தம்பட்டம் அடித்துக் கொண்டிருக்கிறார். அந்த மாநிலத்தில் தற்போது சட்டமன்றம், நாடாளுமன்றம் அமைச்சர்கள், அரசியல், சமூகம், பொருளாதாரம் என அனைத்துத் துறைகளிலும் ஆதிக்கம் செலுத்தும் பட்டேல் இனத்து மக்கள் தங்களை இதர பிற்படுத்தப்பட்டோர் பட்டியலில் இணைக்க வேண்டுமென்று போராடிக் கொண்டிருக்கிறார்கள். இந்த போராட்டங்கள் குஜராத்தின் இயல்பு வாழ்க்கையை சில நாட்கள் புரட்டிப்போட்டது. 9 பேர் கொல்லப்பட்டுள்ளார்கள். அதில் ஒருவர் போலீஸ் காவலில் இருந்த போது கொல்லப்பட்டிருக்கிறார். போராட்டத்திற்கு தலைமை தாங்கிக் கொண்டிருக்கும் 22 வயது ஹர்திக் பட்டேல் இப்போது தில்லியில் முகாமிட்டிருக்கிறார்.